Na temelju članka 17. stavka 1. alineje 1. Zakona o sustavu civilne zaštite (Narodne novine 82/15, 118/18, 31/20, 20/21 i 114/22) i članka 41. točke 33. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22), Gradska skupština Grada Zagreba, na \_\_\_\_\_\_\_ sjednici, \_\_\_\_\_\_\_\_ prosinca 2022., donijela je

**ANALIZU**

**stanja sustava civilne zaštite Grada Zagreba za 2022.**

**1. UVOD**

Civilna zaštita je sustav organiziranja sudionika, operativnih snaga i građana za ostvarivanje zaštite i spašavanja ljudi, životinja, materijalnih i kulturnih dobara i okoliša u velikim nesrećama i katastrofama i otklanjanja posljedica terorizma i ratnih razaranja.

Analiza stanja sustava civilne zaštite na području Grada Zagreba za 2022. (u daljnjem tekstu: Analiza) sadrži prikaz stanja operativnih snaga sustava civilne zaštite Grada Zagreba, aktivnosti koje su se odvijale unutar sustava civilne zaštite Grada Zagreba te se njome utvrđuje koji su projekti i aktivnosti definirani Smjernicama za organizaciju i razvoj sustava civilne zaštite na području Grada Zagreba za razdoblje od 2021. do 2024. (Službeni glasnik Grada Zagreba 34/20) i Planom razvoja sustava civilne zaštite Grada Zagreba za 2022. (Službeni glasnik Grada Zagreba 29/21) provedeni tijekom godine te jesu li pridonijeli postizanju ciljeva propisanih Smjernicama.

Radi primjene odredbi Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihova donošenja (Narodne novine 66/21) i potrebe upućivanja dokumenta na savjetovanje sa zainteresiranom javnošću, analiza se odnosi na razdoblje od 1. listopada 2021. do 1. listopada 2022.

Sustav civilne zaštite na području Grada Zagreba u analiziranom razdoblju temeljio se na sljedećim aktima, sukladno odredbama Zakona o sustavu civilne zaštite (Narodne novine 82/15, 118/18, 31/20, 20/21 i 114/22, u daljnjem tekstu: Zakon):

-  Smjernicama za organizaciju i razvoj sustava civilne zaštite na području Grada Zagreba za razdoblje od 2021. do 2024. (Službeni glasnik Grada Zagreba 34/20, u daljnjem tekstu: Smjernice)

-  Planu razvoja sustava civilne zaštite Grada Zagreba za 2022. (Službeni glasnik Grada Zagreba 29/21)

-  Procjeni rizika od velikih nesreća za područje Grada Zagreba (Službeni glasnik Grada Zagreba 6/19)

-  Planu djelovanja civilne zaštite Grada Zagreba (Službeni glasnik Grada Zagreba 16/19, u daljnjem tekstu: Plan)

-  Planu vježbi civilne zaštite na području Grada Zagreba za 2022. godinu (Službeni glasnik Grada Zagreba 29/21, u daljnjem tekstu: Plan vježbi)

-  Programu javnih potreba za obavljanje djelatnosti Hrvatske gorske službe spašavanja - Stanice Zagreb za 2022. (Službeni glasnik Grada Zagreba 31/21)

-  Odluci o određivanju pravnih osoba od interesa za sustav civilne zaštite na području Grada Zagreba (Službeni glasnik Grada Zagreba 6/20)

-  Vanjskom planu zaštite i spašavanja u slučaju nesreća koje uključuju opasne tvari za područja postrojenja TE-TO Zagreb operatera HEP-Proizvodnja d.o.o., Terminal Žitnjak operatera JANAF d.d. i UNP1 Zagreb operatera INA-Industrija nafte d.d. (Službeni glasnik Grada Zagreba 1/20, u daljnjem tekstu: Vanjski plan)

-  Programu financiranja udruga iz područja sustava civilne zaštite u 2022. (Službeni glasnik Grada Zagreba 31/21)

-  Procjeni ugroženosti od požara i tehnološke eksplozije za područje Grada Zagreba (Službeni glasnik Grada Zagreba 9/19)

-  Planu zaštite od požara Grada Zagreba (Službeni glasnik Grada Zagreba 7/20).

**2. OPERATIVNE SNAGE SUSTAVA CIVILNE ZAŠTITE GRADA ZAGREBA**

Na području Grada Zagreba operativne snage sustava civilne zaštite u analiziranom razdoblju činili su:

-  Stožer civilne zaštite Grada Zagreba

-  stožeri civilne zaštite gradskih četvrti Grada Zagreba

-  operativne snage vatrogastva

-  operativne snage Hrvatskog Crvenog križa - Gradsko društvo Crvenog križa Zagreb

-  operativne snage Hrvatske gorske službe spašavanja - Stanica Zagreb

-  udruge građana od interesa za sustav civilne zaštite

-  postrojbe civilne zaštite opće namjene Grada Zagreba

-  postrojbe civilne zaštite specijalističke namjene Grada Zagreba

-  povjerenici i zamjenici povjerenika civilne zaštite

-  pravne osobe od interesa za sustav civilne zaštite na području Grada Zagreba.

**2.1. Stožer**

***Analiza stanja***

Zaključkom gradonačelnika Grada Zagreba (Službeni glasnik Grada Zagreba 18/17, 19/17, 5/18, 14/18, 18/19, 6/20, 7/20, 8/20, 30/20, 32/20, 33/20, 7/21, 10/21, 16/21, 18/21, 22/21, 26/21, 3/22 i 5/22) osnovan je i imenovan Stožer civilne zaštite Grada Zagreba (u daljnjem tekstu: Stožer). Stožer je stručno, operativno i koordinativno tijelo koje usklađuje djelovanje operativnih snaga civilne zaštite u pripremnoj fazi prije nastanka posljedica izvanrednog događaja i tijekom provođenja mjera i aktivnosti civilne zaštite u velikim nesrećama i katastrofama. Stožer ima načelnika, zamjenika načelnika i 12 članova.

Stožer obavlja zadaće koje se odnose na prikupljanje i obradu informacija ranog upozoravanja o mogućnostima nastanka velike nesreće i katastrofe, razvija plan djelovanja sustava civilne zaštite na svom području, upravlja reagiranjem sustava civilne zaštite, obavlja poslove informiranja javnosti i predlaže odluke o prestanku provođenja mjera i aktivnosti u sustavu civilne zaštite.

Planom su detaljnije određene zadaće Stožera tijekom velikih nesreća i katastrofa i način njihove realizacije.

U analiziranom razdoblju održana je 31 sjednica Stožera.

***Stupanj provedbe aktivnosti***

| **Ciljevi iz Smjernica** | **Opis planiranih aktivnosti u 2022. godini** | **Ostvarenje** |
| --- | --- | --- |
| - osposobljavanje i edukacija Stožera- najmanje jedanput godišnje Stožeru predstaviti sadržaj planskih dokumenata iz područja civilne zaštite- najmanje jedanput u dvije godine održati stožerno-zapovjednu vježbu s ciljem provježbavanja jednog ili više postojećih scenarija velike nesreće i katastrofe | - osposobljavanje Stožera | Provedeno je osposobljavanje gradonačelnika, načelnika i članova Stožera od strane Nastavnog nacionalnog središta civilne zaštite. |
| - prezentacija planskih dokumenata | Načelnik i članovi Stožera upoznati su sa svim planskim dokumentima. Osim navedenog, članovima Stožera održana je prezentacija na temu: Odgovor na izvanredan radiološki ili nuklearni događaj. |
| - sudjelovanje u stožerno-zapovjednoj vježbi | Zbog velikog broja sjednica Stožera aktivnost nije provedena. |

U idućem planskom razdoblju potrebno je provesti osposobljavanje članova Stožera koji nisu prošli osposobljavanje od strane Nastavnog nacionalnog središta civilne zaštite, nastaviti sa prezentacijom planskih dokumenata, te planirati održavanje stožerno-zapovjedne vježbe u kojoj će se proigravati scenariji velikih nesreća i katastrofa.

**2.2. Stožeri** **civilne zaštite gradskih četvrti Grada Zagreba**

***Analiza stanja***

Zaključkom o osnivanju stožera civilne zaštite gradskih četvrti Grada Zagreba (Službeni glasnik Grada Zagreba 21/17; u daljnjem tekstu: stožeri GČGZ) osnovani su stožeri u 17 gradskih četvrti Grada Zagreba.

Zaključcima o imenovanju članova stožera koje su donijela vijeća gradskih četvrti Grada Zagreba nakon provedenih lokalnih izbora, imenovani su članovi stožera u svih 17 gradskih četvrti Grada Zagreba.

Stožeri GČGZ sastoje se od načelnika, zamjenika načelnika i pet članova.

Stožeri su tijela koja sudjeluju u provođenju civilne zaštite na području gradskih četvrti Grada Zagreba.

Planom su detaljnije utvrđene zadaće stožera tijekom velikih nesreća i katastrofa i način njihove realizacije.

Gradski ured za mjesnu samoupravu, civilnu zaštitu i sigurnost organizirao je odvojene sastanke za članove stožera GČGZ svih 17 gradskih četvrti Grada Zagreba s ciljem upoznavanja ustroja sustava civilne zaštite na području Grada Zagreba i predstavljanja sadržaja planskih dokumenata iz područja civilne zaštite.

***Stupanj provedbe aktivnosti***

| **Ciljevi iz Smjernica** | **Opis planiranih aktivnosti u 2022. godini** | **Ostvarenje** |
| --- | --- | --- |
| - osposobljavanje i edukacija stožera GČGZ- najmanje jedanput godišnje stožerima predstaviti sadržaj planskih dokumenata iz područja civilne zaštite- inicirati godišnje koordinacijske sastanke Stožera sa stožerima GČGZ- inicirati godišnje koordinacijske sastanke stožera GČGZ s upravljačkim skupinama postrojbi civilne zaštite opće namjene Grada Zagreba | - prezentacija planskih dokumenata | Aktivnost je provedena. Održano je 17 sastanaka na kojima su odvojeno pozvani svi načelnici i članovi svih 17 stožera GČGZ. Osim navedenog, načelnicima stožera GČGZ održana je prezentacija na temu: Odgovor na izvanredan radiološki ili nuklearni događaj. |
| - održavanje koordinacijskog sastanka stožera GČGZ s upravljačkim skupinama postrojbi civilne zaštite opće namjene Grada Zagreba | Sastanak u analiziranom razdoblju nije održan. Načelnicima Stožera predloženo je da na sjednice stožera pozivaju i članove upravljačkih skupina postrojbi CZ. |
| - održavanje koordinacijskog sastanka Stožera sa stožerima GČGZ | Održan je sastanak načelnika Stožera s načelnicima stožera GČGZ. |

Članovi stožera GČGZ koji nisu prošli, trebaju proći osposobljavanje koje provodi Nastavno nacionalno središte civilne zaštite. Isto tako, svi članovi Stožera GČGZ nisu sudjelovali na prezentaciji sustava civilne zaštite Grada Zagreba i planskih dokumenata, te je potrebno sustavno raditi na njihovom daljnjem osposobljavanju.

**2.3. Operativne snage vatrogastva**

***Analiza stanja***

Operativne snage vatrogastva na području Grada Zagreba čine Javna vatrogasna postrojba Grada Zagreba (u daljnjem tekstu: JVP GZ) i dobrovoljna vatrogasna društva (u daljnjem tekstu: DVD-ovi) udružena u Vatrogasnu zajednicu Grada Zagreba.

Na dan 1. listopada 2022. godine u JVP GZ bilo je ukupno zaposleno 356 radnika, od čega je 318 profesionalni vatrogasac. Vatrogasci su raspoređeni u pet vatrogasnih postaja na području grada Zagreba (Vatrogasnu postaju Centar, Vatrogasnu postaju Dubrava, Vatrogasnu postaju Jankomir, Vatrogasnu postaju Novi Zagreb i Vatrogasnu postaju Žitnjak). Brojno stanje po postajama je sljedeće:

-  Vatrogasna postaja Centar: 81 operativna vatrogasca

-  Vatrogasna postaja Dubrava: 54 operativnih vatrogasaca

-  Vatrogasna postaja Žitnjak: 50 operativnih vatrogasaca

-  Vatrogasna postaja Novi Zagreb: 50 operativnih vatrogasaca

-  Vatrogasna postaja Jankomir: 53 operativnih vatrogasaca

-  Centar veze: ukupno 21 (16 operativnih dežurnih vatrogasaca i 5 zapovjednika smjene)

Van smjenskih profesionalnih vatrogasaca ima 9: zapovjednik, zamjenik zapovjednika, pomoćnik zapovjednika za tehniku i taktiku, pomoćnik zapovjednika za dobrovoljno vatrogastvo, vatrogasni instruktor, voditelj radio komunikacija, voditelj servisa izolacijskih aparata, serviser vatrogasnih aparata, voditelj radionice. Vatrogasni timovi kontinuirano provode vježbe u koje uključuju i druge službe s kojima bi spašavali građane u slučaju katastrofe izazvane potresom ili urušavanjem građevina. Ukupno je 68 vatrogasaca - ruševinaca posebno osposobljeno prema programima i stupnjevima - 1/2/3 za spašavanje iz ruševina (u daljnjem tekstu: SUR) kako slijedi:

-  27 pripadnika JVP GZ osposobljeno prema programu SUR-1

-  38 pripadnika JVP GZ osposobljeno prema programu SUR-2

-  3 pripadnika JVP GZ osposobljeno prema programu SUR-3.

U JVP-u GZ-a djeluje 12 vatrogasaca ronilaca, od toga 12 ronilaca ima liječničko uvjerenje da su sposobni obavljati ronilačke aktivnosti. Svi osposobljeni ronioci su završili obuku za naprednog ronioca sa specijalnošću: ronjenje na olupinama, noćno ronjenje, navigacijsko ronjenje i prva pomoć unesrećenom roniocu. Tri člana ronilačkog tima završili su izobrazbu za instruktore ronjenja. Deset ronilaca ima prekvalifikaciju: ronitelj za podvodne metalske radove.

JVP GZ raspolaže sa 62 vatrogasnih vozila, a prema vrstama razvrstana su na:

 - navalna vozila: 10

 - vozila za gašenje požara vodom, pjenom i drugim sredstvima: 10

 - vozila za spašavanje s visina: 8

 - vozila za gašenje otvorenih prostora: 4

 - tehnička vozila/vozila s opremom za spašavanje: 10

 - vozila s opremom za intervencije s opasnim tvarima: 2

 - zapovjedna vozila: 7

 - vozila za prijevoz vatrogasaca: 4

 - vozila za prijevoz opreme: 3

 - ostala vozila: 4 (vozilo za komunikacije, autobus, vozilo s kranom, ATV),

JVP GZ posjeduje i:

-  6 čamaca s prikolicom

- 1 čamac za spašavanje iz poplava

-  2 prikolice za prijevoz opreme za spašavanje u ruševinama

-  1 zapovjednu prikolicu za veće intervencije

-  1 prikolicu sa opremom za teške tehničke intervencije (Paratech) i spašavanje iz

 ruševina

-  2 prikolice za prijevoz opreme

-  2 prikolice s agregatom za struju

-  10 prikolica sa spremnikom za pitku vodu.

U analiziranom razdoblju pripadnici JVP GZ imali su 3043 intervencije, od čega 1252 vatrogasne intervencije gašenja požara, 1386 tehničkih intervencija, 6 intervencija s opasnim tvarima, 2 ostale operativne aktivnosti i 397 ostalih intervencija.

S ciljem obavljanja vatrogasne djelatnosti u JVP GZ utvrđuju se i izvršavaju programi rada i aktivnosti, tijekom cijele godine, u skladu sa sistematizacijom radnih mjesta.

Kako bi se zadržala potrebna razina protupožarnog djelovanja, kako u preventivi, tako i u operativi, provode se sljedeće aktivnosti:

- svakodnevna obuka koja se izvodi kroz praktičnu i teoretsku nastavu za sve radnike JVP GZ radi održavanja potrebne razine spremnosti za intervencije

- održavanje mobilnosti voznog parka obavljanjem pregleda, servisiranja i atestiranja

- održavanje ostale opreme za spašavanje u ispravnom i mobilnom stanju

- permanentno ažuriranje i izrada novih kartica vodiča za svaku adresu u Gradu Zagrebu, uključujući nove informacije o preimenovanim ulicama, regulaciji prometa, privremenim zaprekama, prijekopima i dr.

- suradnja s dobrovoljnim vatrogasnim društvima za slučaj njihova angažiranja na većim intervencijama

- suradnja s ostalim interventnim službama (Policijska uprava zagrebačka, Nastavni zavod za hitnu medicinu Grada Zagreba, Hrvatska elektroprivreda - HEP d.d., Vodoopskrba i odvodnja d.o.o., Gradska plinara Zagreb d.o.o., komunalno redarstvo, Hrvatska gorska služba spašavanja - Stanica Zagreb, Zagrebački holding d.o.o. - Podružnica Zrinjevac, Elicom d.o.o. za održavanje javne rasvjete i dr.)

- suradnja s Hrvatskom vatrogasnom zajednicom, kao novoosnovanim središnjim državnim tijelom za vatrogastvo.

Podizanje razine protupožarne aktivnosti postizalo se:

- permanentnim ulaganjem u opremu i sredstva za gašenje požara (vatrogasna vozila,

 oprema za gašenje požara, pjenila, prah, CO2 i ostalo)

- stalnim obrazovanjem zaposlenih (stručno usavršavanje, specijalizacije, seminari i

 dr.)

- praćenjem zakonske regulative u RH i općeg stanja u vatrogastvu

- ulaganjima u sredstva veze (radiostanice) i informatizaciju

- suradnjom s Vatrogasnom školom još aktivnijim uključivanjem u obrazovanje vatrogasnih kadrova (provođenjem dijela programa obrazovanja i obuke u prostorima vatrogasnih postaja JVP GZ)

- suradnjom s Vatrogasnom zajednicom Grada Zagreba u provođenju programa

 obrazovanja i obuke dobrovoljnih vatrogasaca u prostorima vatrogasnih postaja JVP GZ

- izvršenom obukom za rad s digitalnim stanicama svih zaposlenika postrojbe

- izvršenom obukom za rad s novom generacijom mjernih uređaja za mjerenje opasnih

 tvari, plinova, zračenja i sl. svih operativnih djelatnika postrojbe.

Vatrogasna postrojba obavlja svoju redovnu djelatnost spašavanja ljudi i imovine na području Grada Zagreba. Osim navedenoga, naglasak je i dalje na osposobljavanju, nastavi i obuci, koja se i dalje provodi svakodnevno. Postrojba vrlo aktivno sudjeluje i u preventivnim radionicama i predavanjima. Medijske aktivnosti su i dalje vrlo bitan segment rada kako bi se teme iz zaštite od požara i katastrofa proširile na širu populaciju.

Realizacija ciljeva ostvaruje se kroz redovno mjesečno financiranje iz Proračuna Grada Zagreba prema zahtjevu za dodjelu sredstava

Prema Proračunu Grada Zagreba za 2022. godinu Javna vatrogasna postrojba se financira iz dvije Aktivnosti:

* + - 1. Aktivnost A211901 Redovna djelatnost Javne vatrogasne postrojbe
			2. Aktivnost A211902 Opremanje Javne vatrogasne postrojbe

Prihodi prvo navedene aktivnosti A211901 Redovna djelatnost Javne vatrogasne postrojbe za 2022 godinu iznose 93.430.000,00 kuna, a taj navedeni iznos sastoji se od 3 IZVORA financiranja:

- izvor 1.1.1 Opći prihodi i primici 50.471.000,00 kuna

- izvor 1.2.5 Decentralizirana sredstva 42.259.000,00 kuna

- izvor 3.1.1.Vlastiti prihodi 700.000,00 kuna

Prihodi drugo navedene aktivnosti, Opremanje Javne vatrogasne postrojbe iznose 900.000,00 kuna.

Prihodi, odnosno rashodi, utrošeni su u okviru Financijskog plana kako za period u 2022. godini tako i za tekuće razdoblje. Isplaćena su sva materijalna prava prema važećem Kolektivnom ugovoru a preostala sredstva su utrošena za redovno funkcioniranje postrojbe.

U 57 DVD-ova udruženih u Vatrogasnu zajednicu Grada Zagreba (u daljnjem tekstu: VZGZ) ukupno je bilo učlanjeno 8094 osoba, od čega je 1749 djece i mladeži u dobi od 6 do 18 godina. Članova vatrogasnih postrojbi je 2763, dok je broj pričuvnih članova 3582.

Ukupno je 611 pripadnika DVD-ova posebno osposobljeno za spašavanje u ruševinama, prema programima, i to kako slijedi:

-  553 člana DVD-ova osposobljena su prema programu SUR-1

-  55 članova DVD-ova osposobljeno je prema programu SUR-2

-  3 člana DVD-ova osposobljena su prema programu SUR-3.

DVD-ovi raspolažu sa 132 vatrogasnih vozila, i to:

-  16 navalnih vozila

-  5 zapovjedna vozila

-  19 autocisterni

-  9 šumara

-  48 terenskih vozila s ugrađenim visokotlačnim modulom za gašenje požara

-  35 vozila za prijevoz vatrogasaca i vatrogasne opreme.

U analiziranom razdoblju pripadnici DVD-ova sudjelovali su na 639 intervencija, u intervencijama je sudjelovalo 2977 vatrogasaca te je utrošeno 10567 sati rada.

***Stupanj provedbe aktivnosti***

| **Ciljevi iz Smjernica** | **Opis planiranih aktivnosti u 2022. godini** | **Ostvarenje** |
| --- | --- | --- |
| Provedba obrazovanja, osposobljavanja i usavršavanja (JVP GZ) | - provedba obrazovanja, osposobljavanja i usavršavanja redovitim nastavnim temama JVP-a | Provedena je obuka i osposobljavanje koje se provodi kroz 10 teorijskih tema i 54 praktičnih vježbi. Uz sve izvanredne događaje, uz poštivanje epidemioloških mjera, vatrogasci su nastavili s redovnim operativnim aktivnostima i svakodnevnom izobrazbom kroz praktičnu i teoretsku nastavu po planu i programu radi održavanja nivoa spremnosti. Stalnim izvođenjem praktične i teorijske nastave održava se potrebni nivo fizičke spremnosti za intervencije. Tijekom 2021/2022. godine odvijala se nastava u Postrojbi, ali i na terenu sukladno potrebama. |
| Provedba obrazovanja, osposobljavanja i usavršavanja (VZGZ) | - osposobljavanje vatrogasnih kadrova prema pravilniku za zvanje: vatrogasna mladež, vatrogasac, vatrogasac 1. klase, vatrogasni dočasnik, vatrogasni dočasnik 1. klase, vatrogasni časnik i vatrogasni časnik 1. klase- usavršavanje vatrogasnih kadrova prema pravilniku za specijalnosti: aparati za zaštitu dišnih organa i strojar | Završena su osposobljavanja za zvanja vatrogasna mladež i vatrogasac te usavršavanje za specijalnosti: aparati za zaštitu dišnih organa, strojar u vatrogastvu i spašavanje iz dubina i visina. Do kraja godine održavat će se tečajevi za zvanja vatrogasac 1.klase, vatrogasni dočasnik, vatrogasni dočasnik 1.klase, vatrogasni časnik i vatrogasni časnik 1. klase. |
| Permanentno ulaganje u opremu i sredstva za gašenje požara (vatrogasna vozila, oprema za gašenje požara)(JVP GZ) | - sukladno Planu nabave i potrebama na terenu | U tijeku je nabava jednog vatrogasnog vozila sa teretnim prostorom preko Gradskog ureda za financije i javnu nabavu Grada Zagreba.Ove godine kupljeno je 2000 kg praha za gašenje požara i 3 000 litara pjenila za gašenje požara. Od opreme za gašenje i spašavanje nabavljeno je: 24 maski sa kutijom za izolacijske aparate, 2 utikača za sigurno gašenje električnih automobila, 5 radioloških dozimetra, 13 boca za izolacijske aparate od najnovijih ultra lakih materijala 16 nosećih okvira za izolacijske aparate, 33 radio stanice, B tlačne cijevi 1200 m, C tlačne cijevi 1200 m, D tlačne cijevi sa spojnicama 50 kom, baterijski generator za struju sa solarnim panelom, 5 setova za otvaranje cilindra brave i 5 odijela za akcidente s opasnim tvarima. |
| Permanentno ulaganje u opremu i sredstva za gašenje požara (vatrogasna vozila, oprema za gašenje požara)(VZGZ) | - nabava novih vatrogasnih vozila, opreme i sredstava za gašenje požara | Nabavljeno je 19 kombi vozila za prijevoz vatrogasaca i vatrogasne opreme, jedno zapovjedno vozilo, osobna i zaštitna vatrogasna oprema, oprema za gašenje i spašavanje te sredstva veze. |
| Prijam novih vatrogasaca (JVP GZ) | - zapošljavanje | Zaposleno je 50 novih vatrogasaca, a službu je napustilo 25 vatrogasaca. |
| Prijam novih vatrogasaca (VZGZ) | - učlanjenje novih članova u dobrovoljna vatrogasna društva Zajednice | Primljeno je 159 vatrogasca. |
| Održavanje mobilnosti voznog parka (pregledi, servisi i atestiranja)(JVP GZ) | - redovni servisi i sukladno potrebama na terenu | Kontrolni pregledi vatrogasnih vozila i opreme vrše se svakodnevno prilikom primopredaje službe i po povratku s intervencija.Tijekom godine izvršeni su redoviti tehnički pregledi i registracije vozila, a po potrebi periodički pregledi i provjere kočnica u vlastitoj radionici.U vlastitoj radionici su otklanjani manje zahtjevni kvarovi, neispravnosti, oštećenja, te su vršeni redovni servisi vatrogasnih vozila i opreme prema ovlastima i preporuci proizvođača.Većina popravaka vatrogasnih vozila se obavlja u vlastitoj automehaničarskoj radioni, a materijal i dijelovi potrebni za popravke se nabavljaju putem javne nabave. Vozila koja nije moguće samostalno popraviti upućuju se u vanjske servise. Servisi ugradbenih pumpi i nadogradnji obavljaju se u ovlaštenim servisima (Wiss, Ziegler i Rosenbauer). Vozila za spašavanje s visina svake godine moraju dobiti uvjerenje da su sigurna za rad pa se ista upućuju u ovlaštene servise za tu namjenu. Novija vozila se upućuju u ovlaštene servise kako bi zadržali garanciju. Vozila se redovito osiguravanju i registriraju. |
| Održavanje mobilnosti voznog parka (pregledi, servisi i atestiranja)(VZGZ) | - redovni servisi, popravci, osiguranja i tehnički pregledi 117 vatrogasnih vozila, 50 vatrogasnih prikolica- redovni servisi i popravci ugradbenih i prijenosnih vatrogasnih pumpi- popravci ostale vatrogasne opreme | Tijekom proteklog razdoblja redovno je održavana mobilnost voznog parka. |
| Suradnja s ostalim žurnim službama (JVP GZ) | - suradnja na intervencijama i u zajedničkim vježbama | Vatrogasna postrojba je svakodnevno surađivala s policijom i hitnom medicinskom pomoći na hitnim intervencijama. Vatrogasna postrojba je surađivala i s Hrvatskom gorskom službom spašavanja, udrugama civilnog društva s posebnim sposobnostima i državnim policijskim, vojnim i sigurnosnim službama na edukacijama i vježbama. |
| Suradnja s ostalim žurnim službama (VZGZ) | - suradnja će se ostvarivati tijekom čitave godine | Suradnja s ostalim žurnim službama je ostvarivana tijekom čitave godine putem JVP Grada Zagreba |

**2.4. Operativne snage Gradskog društva Crvenog križa Zagreb**

***Analiza stanja***

Gradsko društvo Crvenog križa Zagreb (u daljnjem tekstu: GDCK Zagreb) punopravni je član Hrvatskog Crvenog križa.

Glavna uloga GDCK Zagreb je ublažavanje ljudskih patnji, osobito onih izazvanih velikim prirodnim, ekološkim, tehnološkim i drugim nesrećama, s posljedicama masovnih stradanja i epidemija. Velike tragedije koje se učestalo pojavljuju širom svijeta u posljednjih nekoliko godina naglašavaju potrebu razvoja i usavršavanja službi za pripremu i odgovor na katastrofe. GDCK Zagreb zato u svom djelovanju stavlja poseban naglasak na aktivnosti vezane za pripremu i djelovanje u kriznim situacijama te pomaganje pogođenim zajednicama u oporavku.

Kako bi što bolje reagirao kada je to potrebno, GDCK Zagreb ima specijalističke ekipe za brzi odgovor na katastrofe. To su specijalističke ekipe koje su vrhunski osposobljene i opremljene za samostalno djelovanje na ugroženom području u određenom razdoblju, koje nazivamo interventni tim GDCK Zagreb. Uže specijalnosti interventnog tima GDCK Zagreb su organiziranje i vođenje službe spašavanja, služba traženja, psihosocijalna podrška, prihvat i podjela humanitarne pomoći, prva pomoć, spašavanje života na vodi te osposobljavanje spašavatelja. Ukupan broj članova interventnog tima je 50 od čega je 35 aktivnih članova.

Unutar GDCK Zagreb djeluje i Spasilački klub "Henry Dunant" koji broji 30 članova od kojih su svi aktivni. Članovi kluba su licencirani spasioci na vodi koji su prošli napredni tečaj za spašavanje u otežanim uvjetima te su osposobljeni za spašavanja u urbanim poplavama, velikim poplavama i slično.

Društvo raspolaže s trinaest vozila i jednim plovilom:

-  11 osobnih vozila

-  2 putnička vozila

-  2 teretna vozila

-  1 terensko 4x4 vozilo

-  1 plovilo.

Materijalna sredstva i oprema za provođenje mjera i aktivnosti sustava civilne zaštite u posjedu GDCK Zagreb:

-  6 šatora 35 m2,1 šator 45 m2,1 šator na napuhavanje 30 m2, 3 pop-up šatora 9 m2

-  500 vreća za spavanje, 1000 deka

-  38 ležajeva na rasklapanje, 10 aluminijskih kreveta, 20 bolničkih kreveta

-  2 agregata, 2 pumpe za vodu, 80 isušivača vlage, 10 električnih grijalica, 2 uljna grijača

-  1 daska za imobilizaciju, 1 daska za evakuaciju, osobna zaštitna oprema

-  6 TETRA radiostanica, 1 mobilni ured (2 računala, printer, 2 tableta, 2 mobitela)

-  razni alat, lopate, 2 motorne pile, 15 setova klupa i stolova.

Za obavljanje djelatnosti sukladno posebnim propisima GDCK Zagreb raspolaže i prostorom za smještaj beskućnika u Velikoj Kosnici pokraj Zagreba. Kapacitet prihvata osoba je 135 korisnika.

GDCK Zagreb ima logističko-distributivni centar za prikupljanje humanitarne pomoći socijalno ugroženim građanima Grada Zagreba. Također, centar se koristi za skladištenje kompletne opreme za djelovanje u kriznim situacijama, a u slučaju velikih katastrofa služi za prikupljanje humanitarne pomoći. U sklopu centra GDCK Zagreb raspolaže s rashladnom komorom od 20 paletnih mjesta. GDCK Zagreb koristi i dva pričuvna skladišta, ali ako određeni krizni događaj zahtjeva veće skladišne prostore, GDCK Zagreb je spremno u roku 24 sata uspostaviti rad skladišta za prihvat humanitarne pomoći. U sklopu centra napravljena je i prostorija za boravak i dežurstvo operativnih snaga.

Od početka ratnog sukoba na području Ukrajine GDCK Zagreb je za raseljene osobe iz Ukrajine prikupilo i podijelilo:

• 25000 kilograma hrane

• 25000 komada higijenskih potrepština

• 20000 komada dječje higijene

• 2000 litara vode

Kroz Službu traženja GDCK Zagreb popisano je 1158 obitelji odnosno 2592 osobe.

GDCK Zagreb redovito prevozi i izvršava podjelu zaštitne opreme od COVID-19 virusa za socijalne ustanove Grada Zagreba, zdravstvene ustanove i ostale ustanove prema potrebi. Kod smještaja stanovništva stradalog potresom u Zagrebu u Hostelu Arena GDCK Zagreb sudjeluje u pomoći najugroženijim skupinama kroz psihosocijalnu podršku.

***Stupanj provedbe aktivnosti***

| **Ciljevi iz Smjernica** | **Opis planiranih aktivnosti u 2022. godini** | **Ostvarenje** |
| --- | --- | --- |
| Najmanje jedanput godišnje provesti edukaciju i osposobljavanje novih članova interventnog tima | Kako bi što bolje reagirao kada je za to potrebno GDCK Zagreb ima specijalističke ekipe za brzi odgovor na katastrofe. To su specijalističke ekipe koje su vrhunski osposobljene i opremljene za samostalno djelovanje na ugroženom području u određenom razdoblju, te ekipe još nazivamo i interventni timovi GDCK Zagreb. Svaki član interventnog tima GDCK Zagreb prolazi edukaciju iz sljedećih cjelina: procjene situacije i koordinacije, prve pomoći, službe traženja, podizanja naselja i organizacije smještaja, psihosocijalne podrške, opskrbe vodom i sanacije, zaštite života na vodi. | Nije održana nova obuka za članove interventnog tima, ali planirana je za početak iduće godine. |
| Najmanje dvaput godišnje provesti pokaznu vježbu svih članova interventnog tima te provjeriti funkcionalnost opreme | Pripremu za krizne situacije GDCK Zagreb provodi aktivnostima koje pridonose spremnosti operativnih snaga za kriznu situaciju s ciljem ublažavanja posljedica krizne situacije na zdravlje, život i socijalnu sigurnost zajednice. Sukladno tome planirano je sudjelovanje u vježbama civilne zaštite Grada Zagreba i vježbama u organizaciji Hrvatskog Crvenog križa te vježbama u samostalnoj organizaciji. Provjera funkcionalnosti opreme provodi se kontinuirano cijele godine. | Provedene su dvije vježbe za provjeru znanja i vještina članova interventnog tima u sklopu čega je provjerena i funkcionalnost opreme za djelovanje u kriznim situacijama.  |
| Najmanje dvaput godišnje održati vježbu spašavanja na vodi | GDCK Zagreb ima specijalistički tim za spašavanje u otežanim uvjetima na vodi. Kako bi testirali spremnost pripadnika i funkcionalnost plovila i opreme planirano je održavanje minimalno dviju vježbi spašavanja na vodi. | Provedeno je 5 vježbi za provjeru znanja i vještina članova spasilačkog kluba u sklopu čega je provjerena i funkcionalnost opreme i plovila. Vježbe su provedene na moru, jezeru i rijeci. |

**2.5. Operativne snage Hrvatske gorske službe spašavanja - Stanica Zagreb**

***Analiza stanja***

Hrvatska gorska služba spašavanja - Stanica Zagreb (u daljnjem tekstu: HGSS - Stanica Zagreb) ima 92 člana: 66 gorskih spašavatelja, od toga 12 instruktora gorskog spašavanja, 8 pripravnika te 8 suradnika. U svom sastavu ima 5 liječnika, 1 medicinskog tehničara, 8 članova s položenim tečajem za asistenciju liječnicima pri helikopterskom spašavanju, 38 članova s ITLS licencom, 86 članova s položenom prvom pomoći, 5 letača spašavatelja, 2 instruktora helikopterskog spašavanja s licencom Air Zermatt, 9 učitelja skijanja, 16 osoba osposobljenih za digitalnu kartografiju i vođenje potraga, 1 licenciranog pilota bespilotnih letjelica, 2 licencirana potražna tima s psima, 15 osposobljenih voditelja spašavanja u speleološkim objektima, 31 ronioca raznih kategorija, od toga trojicu osposobljenih za spašavanje iz potopljenih speleoloških objekata ili dubina do 100 metara, 29 članova osposobljenih za spašavanje na brzim vodama i potopljenim područjima te 14 članova sa završenim tečajem rukovanja eksplozivnim tvarima.

Na temelju Zakona o Hrvatskoj gorskoj službi spašavanja (Narodne novine 79/06 i 110/15) i Programa javnih potreba za obavljanje djelatnosti Hrvatske gorske službe spašavanja - Stanice Zagreb koji se donosi za svaku godinu, Grad Zagreb osigurava sredstva za financiranje redovite djelatnosti HGSS - Stanice Zagreb za područje grada Zagreba.

U analiziranom razdoblju pripadnici HGSS - Stanice Zagreb sudjelovali su u 132 akcije spašavanja u kojima je spašeno 143 osoba. Od toga je na području grada Zagreba bilo 44 akcije spašavanja u kojima je spašeno 77 osoba. U navedenim akcijama spašavanja u prosjeku su sudjelovala 4,8 članova po jednoj intervenciji.

Provedeno je: 65 vježbi, 71 dežurstvo, 44 predavanja, sedam radnih akcija, 22 tečaja i 68 sastanaka.

***Stupanj provedbe aktivnosti***

| **Ciljevi iz Smjernica** | **Opis planiranih aktivnosti u 2022. godini** | **Ostvarenje** |
| --- | --- | --- |
| Osposobljavanje pripadnika HGSS - Stanice Zagreb | Provođenje tečajeva i vježbi sukladno godišnjem Planu rada za 2022. godinu.  | Provedene su ukupno 42 vježbe, 42 dežurstva, 44 predavanja, 8 radnih akcija, 22 tečaja i 68 sastanaka.  |
| Sudjelovanje u vježbama sustava civilne zaštite Grada Zagreba | Sudjelovanje na vježbama sukladno Planu vježbi civilne zaštite na području Grada Zagreba za 2022. godinu. | Sudjelovanje na pokazno-terenskoj vježbi ''Bolnica Zagreb 2022.'' |
| Uključivanje novih pripadnika u rad HGSS - Stanice Zagreb i njihovo osposobljavanje | Uključivanje četiri nova pripadnika te početak njihovog osposobljavanja. Završetak tečaja za pripadnike u pružanju prve pomoći u planinama i nepristupačnim predjelima, završavanje barem jednog od specijalističkih tečajeva, prema mogućnostima pripadnika.  | Primanje 8 novih pripadnika, koji će svi biti uključeni u daljnje osposobljavanje. |
| Nabava osobne i skupne opreme | Zanavljanje osobne i skupne opreme | HGSS – Stanica Zagreb je nabavljala i zanavljala osobnu i skupnu opremu za pripadnike sukladno djelatnosti.  |

**2.6. Udruge građana od interesa za sustav civilne zaštite**

***Analiza stanja***

Udruge građana iz područja sustava civilne zaštite su:

-  Klub za obuku službenih i sportskih pasa - "Zagreb" (KOSSP) koji se bavi školovanjem pasa i njihovih vodiča radi sudjelovanja u potražnim akcijama za izgubljenim i nestalim osobama

-  Zagrebački speleološki savez čiji su članovi osposobljeni za spašavanje iz dubina

-  Zagrebački radioamaterski savez koji osigurava alternativnu komunikaciju u slučaju potrebe.

Navedene udruge građana redovno sudjeluju na vježbama civilne zaštite koje organizira Grad Zagreb pa su tako sudjelovali i na pokazno-terenskoj vježbi „Bolnica Zagreb 2022.“ koja je održana 11.06.2022.

Službenici Gradskog ureda za mjesnu samoupravu, civilnu zaštitu i sigurnost su tijekom godine radili na predlaganju djelatnosti udruga od interesa za sustav civilne zaštite, te kategorizaciji udruga građana po stupnju složenosti njihovog mogućeg sudjelovanja u aktivnostima od interesa za sustav civilne zaštite. Aktivnosti vezane za uključivanje udruga građana u sustav civilne zaštite bit će nastavljene u idućem izvještajnom razdoblju.

***Stupanj provedbe aktivnosti***

| **Ciljevi iz Smjernica** | **Opis planiranih aktivnosti u 2022. godini** | **Ostvarenje** |
| --- | --- | --- |
| Analiziranje odabira te preciziranje operativnih kapaciteta udruga građana od interesa za sustav civilne zaštite sa sjedištem na području grada Zagreba | Na temelju podataka dostupnih u registru udruga Ministarstva pravosuđa i uprave, provjerit će se udruge građana sa sjedištem na području Grada Zagreba od interesa za sustav civilne zaštite | Aktivnosti su većim dijelom provedene. |
| Kontaktiranje predstavnika izabranih udruga građana i utvrđivanje operativnih kapaciteta |
| Donošenje odluke o određivanju udruga građana od interesa za sustav civilne zaštite na području Grada Zagreba |
| Nastavak suradnje s Klubom za obuku službenih i sportskih pasa Zagreb (KOSSP), Zagrebačkim speleološkim savezom i Zagrebačkim radioamaterskim savezom | Zajedničko sudjelovanje u dogovorima o planiranju vježbi, sudjelovanje u vježbama, evaluaciji vježbi, operativnim sastancima | Aktivnosti su provedene prije, tijekom i nakon održane vježbe „Bolnica Zagreb 2022.“ |

Tijekom 2023. potrebno je odrediti udruge građana od interesa za sustav civilne zaštite te početi pratiti njihove operativne kapacitete.

**2.7.****Postrojbe civilne zaštite opće namjene Grada Zagreba**

***Analiza stanja***

Gradska skupština Grada Zagreba je Odlukom o osnivanju postrojbi civilne zaštite opće namjene Grada Zagreba (Službeni glasnik Grada Zagreba 11/18) osnovala sljedeće postrojbe:

1. Postrojbu civilne zaštite opće namjene Gradske četvrti Donji grad

2. Postrojbu civilne zaštite opće namjene Gradske četvrti Gornji grad - Medveščak

3. Postrojbu civilne zaštite opće namjene Gradske četvrti Trnje

4. Postrojbu civilne zaštite opće namjene Gradske četvrti Maksimir

5. Postrojbu civilne zaštite opće namjene Gradske četvrti Peščenica - Žitnjak

6. Postrojbu civilne zaštite opće namjene Gradske četvrti Novi Zagreb - istok

7. Postrojbu civilne zaštite opće namjene Gradske četvrti Novi Zagreb - zapad

8. Postrojbu civilne zaštite opće namjene Gradske četvrti Trešnjevka - sjever

9. Postrojbu civilne zaštite opće namjene Gradske četvrti Trešnjevka - jug

10. Postrojbu civilne zaštite opće namjene Gradske četvrti Črnomerec

11. Postrojbu civilne zaštite opće namjene Gradske četvrti Gornja Dubrava

12. Postrojbu civilne zaštite opće namjene Gradske četvrti Donja Dubrava

13. Postrojbu civilne zaštite opće namjene Gradske četvrti Stenjevec

14. Postrojbu civilne zaštite opće namjene Gradske četvrti Podsused - Vrapče

15. Postrojbu civilne zaštite opće namjene Gradske četvrti Podsljeme

16. Postrojbu civilne zaštite opće namjene Gradske četvrti Sesvete

17. Postrojbu civilne zaštite opće namjene Gradske četvrti Brezovica.

Svaka od 17 postrojbi sastoji se od upravljačke skupine (dva pripadnika) i više operativnih skupina (od osam do deset pripadnika), sukladno potrebama koje proizlaze iz Procjene rizika od velikih nesreća za područje Grada Zagreba (Službeni glasnik Grada Zagreba 6/19).

U analiziranom razdoblju izvršena je mobilizacija pripadnika civilne zaštite opće namjene Grada Zagreba u skladu sa zahtjevima Stožera. Ukupno je bilo mobilizirano 53 pripadnika postrojbi civilne zaštite opće namjene. Na dan 1. 10. 2022. bilo je mobilizirano 5 pripadnika postrojbi civilne zaštite opće namjene Grada Zagreba koji na cijepnom i testnim punktovima osiguravaju kontrolu provedbe epidemioloških mjera tijekom cijepljenja.

U analiziranom razdoblju u postrojbe civilne zaštite opće namjene pristupilo je 45 pripadnika. Ukupno je u evidenciju uvedeno 3047 pripadnika postrojbi civilne zaštite opće namjene.

U analiziranom razdoblju ukupno je 47 pripadnika postrojbi civilne zaštite opće namjene Grada Zagreba opremljeno osobnom zaštitnom opremom.

Sukladno Planu vježbi tijekom 2022. trebaju biti održane dvije vježbe operativnih snaga sustava civilne zaštite Grada Zagreba. Prva pokazno-terenska vježba „Bolnica Zagreb 2022.“ je održana 11.06.2022. dok će se druga održati 05. studenog 2022. godine.

***Stupanj provedbe aktivnosti***

| **Ciljevi iz Smjernica** | **Opis planiranih aktivnosti u 2022. godini** | **Ostvarenje** |
| --- | --- | --- |
| Maksimalno iskoristiti prisutnost medija (prisutnost na društvenim mrežama) radi popularizacije, stvaranja imidža i zajedničkog kolektivnog identiteta | - nastavak postojećih aktivnosti korištenjem medija i razmatranje novih prijedloga | Gradonačelnik Grada Zagreba uputio je javni poziv građanima za pristupanje u postrojbe civilne zaštite opće namjene. |
| Poticanje uključivanja srednjoškolaca u sustav civilne zaštite | - razmatranje novih načina uključivanja srednjoškolaca u sustav civilne zaštite | U analiziranom razdoblju aktivnost edukacije srednjoškolaca nije provedena zbog epidemioloških mjera. |
| Popunjavanje postrojbi civilne zaštite opće namjene | - zaprimanje dobrovoljnih prijava | U analiziranom razdoblju u postrojbe civilne zaštite opće namjene pristupilo je 45 novih pripadnika. Osobnom zaštitnom opremom opremljeno je 47 pripadnika postrojbi civilne zaštite opće namjene. |
| - uvođenje pripadnika u evidenciju |
| - podjela osobne zaštitne opreme |
| Sudjelovanje pripadnika postrojbi civilne zaštite opće namjene u vježbama sustava civilne zaštite Grada Zagreba | - pripremni sastanci s upravljačkim skupinama postrojbi, izrada elaborata vježbi, evaluacija vježbi | Aktivnosti su provedene prije, tijekom i nakon održane vježbe „Bolnica Zagreb 2022.“ a trenutno se provode za vježbu koja će biti održana u studenom |

Potrebno je nastaviti sa popularizacijom sustava civilne zaštite u javnosti te pokrenuti nove sveobuhvatnije kampanje koje će uključivati vidljivost na društvenim mrežama. Potrebno je poraditi i na poticanju uključivanja srednjoškolaca i drugih građana u sustav civilne zaštite na primjeren način.

**2.8. Postrojbe civilne zaštite specijalističke namjene Grada Zagreba**

***Analiza stanja***

Gradska skupština Grada Zagreba je Odlukom o osnivanju postrojbi civilne zaštite specijalističke namjene Grada Zagreba (Službeni glasnik Grada Zagreba 11/18) osnovala sljedeće postrojbe:

-  postrojbe civilne zaštite za traganje i spašavanje iz ruševina (srednja kategorija)

-  postrojbe civilne zaštite za traganje i spašavanje u poplavama (laka kategorija)

-  postrojbe civilne zaštite za tehničko-taktičku potporu.

***Stupanj provedbe aktivnosti***

| **Ciljevi iz Smjernica** | **Opis planiranih aktivnosti u 2022. godini** | **Ostvarenje** |
| --- | --- | --- |
| Sudjelovanje na vježbama sustava civilne zaštite Grada Zagreba sukladno Planu vježbi | -pripremni sastanci, izrada elaborata vježbi, evaluacija vježbi. | Aktivnost je provedena prije, tijekom i nakon održane vježbe „Bolnica Zagreb 2022.“, a trenutno se provode pripreme za vježbu koja će biti održana u studenom |
| Osposobljavanje pripadnika specijalističkih postrojbi za traganje i spašavanje u poplavama | -provođenje osposobljavanja za traganje i spašavanje u poplavama u sklopu redovitih nastavnih tema  | U analiziranom razdoblju nije provedeno osposobljavanje pripadnika specijalističkih postrojbi civilne zaštite, već je u organizaciji VZGZ provedeno osposobljavanje za spašavanje iz dubina i visina. |
| Osposobljavanje pripadnika specijalističkih postrojbi za traganje i spašavanje iz ruševina | -provođenje osposobljavanja za traganje i spašavanje iz ruševina u sklopu redovitih nastavnih tema. | U analiziranom razdoblju nije provedeno osposobljavanje pripadnika specijalističkih postrojbi civilne zaštite za traganje i spašavanje iz ruševina, već je u organizaciji VZGZ provedeno osposobljavanje za spašavanje iz dubina i visina. |

**2.9. Pravne osobe od interesa za sustav civilne zaštite na području Grada Zagreba**

Pravne osobe od interesa za sustav civilne zaštite na području Grada Zagreba pravne su osobe koje su svojim proizvodnim, uslužnim, materijalnim, ljudskim i drugim resursima najznačajniji nositelji tih djelatnosti na području Grada Zagreba.

Pravne osobe su operativne snage sustava civilne zaštite Grada Zagreba i dužne su u operativnim planovima izraditi plan o načinu organiziranja provedbe mjera i aktivnosti u sustavu civilne zaštite sukladno Zakonu, posebnim propisima i njihovim općim aktima.

Gradska skupština Grada Zagreba donijela je Odluku o određivanju pravnih osoba od interesa za sustav civilne zaštite na području Grada Zagreba (Službeni glasnik Grada Zagreba 6/20). Odlukom je određeno 45 pravnih osoba od interesa za sustav civilne zaštite na području Grada Zagreba i podijeljene su prema sljedećim skupinama zadaća:

-  osiguravanje potrebne mehanizacije

-  osiguravanje kapaciteta za zbrinjavanje i prijevoz stanovništva

-  osiguravanje kapaciteta za prijevoz i skladištenje robe

-  osiguravanje hrane i vode za piće

-  osiguravanje zdravstvenog zbrinjavanja stanovništva

-  osiguravanje komunikacije tijekom otežanih uvjeta s osobitim naglaskom na informiranje stanovništva

-  osiguravanje stručnjaka i mehanizacije potrebne za asanaciju te

-  pružanje stručne i savjetodavne potpore Stožeru tijekom velikih nesreća i katastrofa, posebno u segmentu procjene posljedica.

Grad Zagreb ne može utjecati na razvoj ljudskih potencijala i operativnih kapaciteta pravnih osoba od interesa za sustav civilne zaštite na području Grada Zagreba, ali kontinuirano prati razvoj njihovih operativnih kapaciteta i stanje ljudskih potencijala radi utvrđivanja operativnih sposobnosti za sudjelovanje u aktivnostima sustava civilne zaštite.

**2.10. Povjerenici i zamjenici povjerenika civilne zaštite**

***Analiza stanja***

Gradonačelnik Grada Zagreba je 13. siječnja 2020. donio Zaključak o imenovanju povjerenika i zamjenika povjerenika civilne zaštite Grada Zagreba (Službeni glasnik Grada Zagreba 1/20). Zaključkom su imenovana 604 povjerenika i 225 zamjenika povjerenika na području 17 gradskih četvrti Grada Zagreba.

Zadaća povjerenika i zamjenika povjerenika civilne zaštite Grada Zagreba je provođenje preventivnih mjera i podizanje svijesti građana u sustavu civilne zaštite, izvršavanje obveza pripremanja i osposobljavanja građana za osobnu i uzajamnu zaštitu te usklađivanje provođenja osobne i uzajamne zaštite, obavješćivanje građana o poduzimanju mjera i postupaka civilne zaštite te mobilizacija svih raspoloživih kapaciteta lokalne zajednice za sudjelovanje u otklanjanju nastalih posljedica, sudjelovanje građana u organiziranju i provođenju evakuacije, sklanjanja i zbrinjavanja, obveza vođenja evidencije na području nadležnosti za koje su imenovani povjerenikom civilne zaštite te obavljanje poslova i zadaća prema nalozima stožera civilne zaštite jedinice lokalne samouprave u velikoj nesreći i katastrofi.

Povjerenici i zamjenici povjerenika u analiziranom razdoblju nisu prošli osposobljavanje koje treba organizirati Nastavno nacionalno središte civilne zaštite.

***Stupanj provedbe aktivnosti***

| **Ciljevi iz Smjernica** | **Opis planiranih aktivnosti u 2022. godini** | **Ostvarenje** |
| --- | --- | --- |
| Osposobljavanje povjerenika i zamjenika povjerenika civilne zaštite Grada Zagreba | - upućivanje povjerenika i zamjenika povjerenika na osposobljavanje | Nastavno nacionalno središte civilne zaštite nije provelo osposobljavanje u analiziranom razdoblju. |
| - vođenje evidencije povjerenika i zamjenika povjerenika | Vrši se kontinuirano. |
| Izrada smjernica za povjerenike i zamjenike povjerenika za procjenu ugroženosti njihovih područja odgovornosti | - priprema, izrada i distribucija materijala povjerenicima i zamjenicima povjerenika | Aktivnost će biti provedena nakon osposobljavanja i edukacije povjerenika i zamjenika povjerenika civilne zaštite Grada Zagreba. |
| Ažuriranje evidencije povjerenika i zamjenika povjerenika civilne zaštite Grada Zagreba i imenovanje novih povjerenika i zamjenika povjerenika civilne zaštite Grada Zagreba | - ažuriranje evidencije povjerenika i zamjenika povjerenika | Vrši se kontinuirano. |
| - imenovanje novih povjerenika i zamjenika povjerenika | Kontinuirano. |

Potrebno je da povjerenici i zamjenici povjerenika prođu osposobljavanje od strane Nastavnog nacionalnog središta civilne zaštite kako bi se realizirale planirane aktivnosti.

**3. OPREMANJE I RAZVOJ SUSTAVA CIVILNE ZAŠTITE GRADA ZAGREBA**

***Analiza stanja***

U analiziranom razdoblju nije bilo potrebe za nabavom osobne zaštitne opreme za pripadnike postrojbi civilne zaštite opće namjene.

Izvršeno je opremanje osobnom zaštitnom opremom 47 pripadnika postrojbi civilne zaštite opće namjene.

***Stupanj provedbe aktivnosti***

| **Ciljevi iz Smjernica** | **Opis planiranih aktivnosti u 2022. godini** | **Ostvarenje** |
| --- | --- | --- |
| Kontinuirano praćenje novih tehnoloških rješenja od interesa za sustav civilne zaštite Grada Zagreba | - permanentno praćenje novih tehnoloških rješenja radi usklađivanja iskazanih potreba (ponajprije postrojbi civilne zaštite specijalističke namjene Grada Zagreba) za specijaliziranom opremom- razmjena iskustava o korištenju novih tehnoloških rješenja između domaćih i inozemnih sudionika iz sustava civilne zaštite | Održani su sastanci na kojima su predstavnici tvrtki predstavili službenicima Gradskog ureda za mjesnu samoupravu, civilnu zaštitu i sigurnost rješenja od interesa za sustav civilne zaštite. |
| Definiranje obrasca za iskaz potreba postrojbi civilne zaštite specijalističke namjene | - održavanje pripremnog sastanka s upravljačkim skupinama postrojbi civilne zaštite specijalističke namjene, usuglašavanje sadržaja i izrada obrasca te definiranje protokola za iskazivanje potreba | Oprema potrebna za djelovanje postrojbi civilne zaštite specijalističke namjene nabavlja se sukladno mogućnostima i iskazanim potrebama. |
| Nabava osobne i skupne opreme za postrojbe civilne zaštite opće i specijalističke namjene Grada Zagreba | - utvrđivanje potreba i provođenje javne nabave | U analiziranom razdoblju nije izvršena nabava osobne i skupne zaštitne opreme za pripadnike postrojbi civilne zaštite opće i specijalističke namjene. |

**4. DOSTUPNOST INFORMACIJA**

***Analiza stanja***

Tijekom analiziranog razdoblja redovito je održavan komunikacijski sustav između ključnih sudionika sustava civilne zaštite Grada Zagreba i drugih žurnih službi. Alternativni sustav veza omogućuje uspostavu komunikacije u slučajevima prestanka funkcioniranja ili preopterećenja redovnih sustava veza. Sustavi zahtijevaju redovito održavanje i periodičku provjeru njihove funkcionalnosti. Sustav satelitske veze je pomoćni sustav u ekstremnim situacijama kada je sva zemaljska komunikacijska infrastruktura oštećena ili preopterećena. Veza se ostvaruje putem triju satelita i dviju zemaljskih postaja, a njome je moguć prijenos glasovnih, pisanih i elektroničkih poruka. Sustavom su povezani Gradski ured za mjesnu samoupravu, civilnu zaštitu i sigurnost, Policijska uprava zagrebačka, Nastavni zavod za hitnu medicinu Grada Zagreba, Županijski centar 112 Zagreb, Javna vatrogasna postrojba Grada Zagreba i dva mobilna terminala. Osim satelitskog BGAN sustava, na raspolaganju je i HF sustav veza. Alternativni sustavi komunikacija redovito su testirani na mjesečnoj bazi.

Službenici Gradskog ureda za mjesnu samoupravu, civilnu zaštitu i sigurnost u suradnji s Ravnateljstvom civilne zaštite - Područnim uredom civilne zaštite Zagreb realizirali su edukacije djece školske dobi u sklopu programa "Edukacija djece u području civilne zaštite". Edukacije su se održavale u prostorima Doma Crvenog križa Zagreb.

***Stupanj provedbe aktivnosti***

| **Ciljevi iz Smjernica** | **Opis planiranih aktivnosti u 2022. godini** | **Ostvarenje** |
| --- | --- | --- |
| Nastaviti s dodatnom edukacijom i vježbama uspostavljanja komunikacije kako bi se omogućio prijenos informacija i podataka u trenutku nefunkcioniranja redovnih sustava komunikacija | - održavanje zajedničke vježbe | Redovito se održavaju vježbe uspostave komunikacije preko satelitskog terminala. |
| Praćenje izrade i analiza operativnih planova pravnih osoba od interesa za sustav civilne zaštite | - pružanje stručne pomoći pravnim osobama tijekom izrade, izdvajanje bitnih podataka (kontakti i operativni kapaciteti) | U analiziranom razdoblju zaprimljena je nadopuna jednog Operativnog plana. |
| Praćenje izrade i analiza operativnih planova i procjena rizika pravnih osoba koje obavljaju djelatnost korištenjem opasnih tvari | - izdvajanje bitnih podataka (radijusi ugroženosti i kontakti) | U analiziranom razdoblju zaprimljen je jedan operativni plan i procjena rizika pravnih osoba koje obavljaju djelatnost korištenjem opasnih tvari. |
| Edukacija djece | - održavanje edukacije za djecu predškolske, školske i srednjoškolske dobi | Aktivnost "Edukacija djece u području civilne zaštite" se provodila sukladno planu. |
| Testiranje funkcionalnosti komunikacijskog sustava za hitne situacije Grada Zagreba | - redovna provjera opreme | Aktivnost se provodila. |
| Nadopunjavanje geografsko-informacijskog sustava za hitne situacije | - prikupljanje novih podataka od interesa za sustav civilne zaštite | Aktivnost se provodila. |
| Redovito ažuriranje i nadopunjavanje baze podataka pripadnika postrojbi civilne zaštite Grada Zagreba | - ažuriranje evidencije pripadnika i upis novih pripadnika | Baza podataka o pripadnicima se redovito ažurirala. |
| Prikupljanje podataka o resursima građevinskih tvrtki | - iniciranje sastanka s predstavnicima građevinskih tvrtki i dopuna podataka | Pripremne aktivnosti su realizirane. Ažurirani su podaci o stanju građevinskih tvrtki, a sastanak je planiran u IV. kvartalu. |

Komunikacijski sustavi se redovno testiraju te su operabilni. Potrebno je pristupiti nadopunjavanju geografsko-informacijskog sustava za hitne situacije novim informacijama od interesa, kao i dogovoriti sastanak sa predstavnicima građevinskih tvrtki kako bi se ažurirali podaci o resursima građevinskih tvrtki na području Grada Zagreba. Daljnje proširenje back-up komunikacijskog sustava za hitne situacije trenutno nije potrebno budući da sadašnji sustav zadovoljava.

**5. SURADNJA SA ZNANSTVENIM INSTITUCIJAMA**

***Analiza stanja***

Ugovor o dodjeli bespovratnih sredstava za projekt "Multisenzorsko zračno snimanje Republike Hrvatske za potrebe procjene smanjenja rizika od katastrofa", čiji je dio i projekt Potresni rizik na području Grada Zagreba, potpisan je 8. svibnja 2020., nakon 6 godina priprema. Riječ je o projektu koji se provodi u okviru Operativnog programa "Konkurentnost i kohezija za razdoblje 2014. - 2020.". Nositelj projekta je Državna geodetska uprava, dok uz Grad Zagreb kao partner u Projektu sudjeluje i Geodetski fakultet Sveučilišta u Zagrebu, a Hrvatske vode sufinanciraju projekt.

Ovaj projekt u trajanju od tri godine kroz partnerski će rad institucija, što je moguće točnije, utvrditi potresni rizik radi sagledavanja potencijalne opasnosti (ugroze) za građevine i ljudske živote. Rizik za građevine iskazat će se u skupinama po namjeni i važnosti, npr. za stambene, poslovne i javne građevine, za kulturnu baštinu i infrastrukturu, a za ljude s obzirom na rizik gubitka života, ranjavanja i stambenog zbrinjavanja. Isto tako, osigurat će podatke za pripremu učinkovitog odgovora hitnim službama i civilnoj zaštiti neposredno nakon potresa vezanog za stanovništvo, građevine, infrastrukturu i drugu imovinu te omogućiti pripremu mjera za brzi oporavak potresom pogođene zajednice i donošenje primjerenih gospodarskih, društvenih i političkih odluka. U analiziranom razdoblju provodile su se aktivnosti prikupljanja i obrade podataka o građevinama te uspostava baze podataka, kao i analiza postojećih podataka i dobrih praksi.

Centralni dio projekta je izrada i punjenje baze podataka "Potresni rizik Grada Zagreba" u kojoj će biti upisane sve zgrade u Zagrebu, njih oko 300.000. Za nadopunjavanje baze izrađene su dvije aplikacije, i to aplikacija za građane na kojoj mogu upisati svoju zgradu u bazu podataka (sadrži 35 atributa za upis) i aplikacija za stručnjake koji rade na projektu (sadrži oko 150 atributa). Izrađena je i jedinstvena podloga za bazu podataka koja će biti kompatibilna i pogodna za objedinjavanje svih postojećih baza podataka (Zagreb potres 2020., Potres Petrinja 2021., Kulturna dobra itd.) te novoprikupljenih podataka (upisi od strane građana i upisi od stručnjaka koji rade na projektu). Izrađen je i objavljen GIS portal na adresi potresnirizik.zagreb.hr, organizira se radionica i konferencija o potresnom riziku.

Prikupljeni podaci će biti podloga za:

-  procjene rizika od potresa (osnovni cilj projekta, ali i obveza RH prema EU pri čemu se procjene rade svake 4 godine - kvaliteta podataka je ključna)

-  podrška obnovi / održavanju zgrada / investicijama (primjerice, prikupljeni podaci će biti izvrsna podloga procesima obnove i nadopuna podataka dobivenih brzim pregledima)

-  podloga sustavu pregleda zgrada nakon potresa (podaci će omogućiti kvalitetnu podlogu za preglede u slučaju budućih razornih potresa čime će se omogućiti znatno kvalitetnije procjene, ali i edukacija stručnjaka)

-  seizmički certifikat (ključni iskorak u budućnosti, ali i obveza prema Zakonu o obnovi, a prikupljeni podaci mogu poslužiti kao podloga pri čemu su ključni kvalitetni podaci - koristili bi se samo uz privolu građana).

Grad Zagreb je sa Rudarsko-geološko-naftnim fakultetom potpisao Sporazum o suradnji u provedbi istraživačkog projekta *„Primijenjena istraživanja klizišta za razvoj mjera ublažavanja i prevencije rizika“*. Projekt PRI-MJER uvodi koncept mjera prilagodbe klimatskim promjenama za ublažavanje i prevenciju rizika od klizanja te se sustavno bavi istraživanjem načina i elaboriranjem prednosti njihove primjene. Projekt promovira koncept smanjenja rizika od klizišta na način da će osigurati alate i znanje neophodno donosiocima odluka svih razina. Projektom će se također podići svijest javnosti o klimatskim promjenama, omogućit će se javna dostupnost rezultata istraživanja te će se ojačati kapaciteti istraživača.

***Stupanj provedbe aktivnosti***

| **Ciljevi iz Smjernica** | **Opis planiranih aktivnosti u 2022. godini** | **Ostvarenje** |
| --- | --- | --- |
| Ispitivanje utjecaja klimatskih promjena na povećavanje rizika života u urbanoj zoni Zagreba (pokretanje inicijativa, sudjelovanje u projektima, organiziranje konferencija) | - osmišljavanje i organiziranje konferencije o tematici klimatskih promjena | Aktivnost nije provedena u analiziranom razdoblju. |
| Suradnja sa znanstvenom i stručnom zajednicom (suradnja s Rudarsko-geološko-naftnim fakultetom, Geodetskim fakultetom i Građevinskim fakultetom) | - suradnja s Rudarsko-geološko-naftnim fakultetom u izradi scenarija "*Klizišta*" za Procjenu rizika od velikih nesreća za područje Grada Zagreba | Suradnja je ostvarena. Grad Zagreb je s Rudarsko-geološko-naftnim fakultetom potpisao Sporazum o suradnji u provedbi istraživačkog projekta *„Primijenjena istraživanja klizišta za razvoj mjera ublažavanja i prevencije rizika“*.  |
| - nastavak suradnje u projektu Multisenzorsko zračno snimanje Republike Hrvatske za potrebe procjene smanjenja rizika od katastrofa | Projekt se provodio sukladno planu. Do sada je objavljeno 11 Izvještaja o provedenim aktivnostima. |
| Definiranje tipova znanstvenih podataka potrebnih za izradu procjene rizika | - članovi Povjerenstva za izradu izmjene/dopune Procjene rizika od velikih nesreća za područje Grada Zagreba definirat će potrebne podatke za izmjenu/dopunu navedene Procjene | Potrebni podaci su definirani, izrađen je prijedlog Procjene rizika od velikih nesreća za područje Grada Zagreba |

Potrebno je sustavno pratiti istraživanja o utjecaju klimatskih promjena na povećavanje rizika života u urbanoj zoni Zagreba, te je stoga potrebno inicirati konferencije i projekte navedene tematike.

**6. PLANSKI DOKUMENTI**

Grad Zagreb je usvojio sve planske dokumente koje je bio obvezan usvojiti temeljem odredbi zakona:

-  Analizu stanja sustava civilne zaštite Grada Zagreba za 2021. (Službeni glasnik Grada Zagreba 29/21)

-  Plan razvoja sustava civilne zaštite Grada Zagreba za 2022. (Službeni glasnik Grada Zagreba 29/21)

-  Procjenu rizika od velikih nesreća za područje Grada Zagreba (Službeni glasnik Grada Zagreba 6/19)

-  Plan djelovanja civilne zaštite Grada Zagreba (Službeni glasnik Grada Zagreba 16/19)

-  Vanjski plan zaštite i spašavanja u slučaju nesreća koje uključuju opasne tvari za područja postrojenja TE-TO Zagreb operatera HEP-Proizvodnja d.o.o., Terminal Žitnjak operatera JANAF d.d. i UNP1 Zagreb operatera INA-Industrija nafte d.d. (Službeni glasnik Grada Zagreba 1/20)

-  Smjernice za organizaciju i razvoj sustava civilne zaštite na području Grada Zagreba za razdoblje od 2021. do 2024. (Službeni glasnik Grada Zagreba 34/20)

-  Plan vježbi civilne zaštite na području Grada Zagreba za 2022. (Službeni glasnik Grada Zagreba 29/21).

Gradska skupština Grada Zagreba je 21. ožujka 2019. usvojila Procjenu rizika od velikih nesreća za područje Grada Zagreba (Službeni glasnik Grada Zagreba 6/19). Budući da članak 8. stavak 2. Pravilnika o smjernicama za izradu procjena rizika od katastrofa i velikih nesreća za područje Republike Hrvatske i jedinica lokalne i područne (regionalne) samouprave (NN 65/16) propisuje da se Procjene rizika od velikih nesreća za područja jedinica lokalne samouprave izrađuju najmanje jednom u tri godine, sukladno Planu razvoja sustava civilne zaštite Grada Zagreba za 2022. (Službeni glasnik Grada Zagreba 29/21), gradonačelnik Grada Zagreba je 14. travnja 2022. donio Zaključak o osnivanju i imenovanju Povjerenstva za izradu izmjene/dopune Procjene rizika od velikih nesreća za područje Grada Zagreba (Službeni glasnik Grada Zagreba 13/22). Prijedlog Procjene rizika od velikih nesreća za područje Grada Zagreba je izrađen te se trenutno provodi savjetovanje sa zainteresiranom javnošću. Nakon završetka savjetovanja, Procjena će biti upućena u proceduru donošenja. U izmjeni/dopuni Procjene rizika od velikih nesreća za područje Grada Zagreba izvršeno je ažuriranje statističkih podataka, kriterija sukladno novom popisu stanovništva i iznosu proračuna Grada Zagreba, te su izrađena tri nova scenarija: nuklearna nesreća, klizišta i nesreće na odlagalištima otpada.

Grad Zagreb je sukladno članku 11. stavku 1. Uredbe o mjerama zaštite od ionizirajućeg zračenja te postupanjima u slučaju izvanrednog događaja (NN 24/18, 70/20, 114/21) kao sudionik sustava pripravnosti i odgovora na izvanredni događaj, pristupio izradi Plana niže razine sukladno *Planu pripravnosti i odgovora Republike Hrvatske na radiološki ili nuklearni izvanredni događaj* kojega je Vlada Republike Hrvatske usvojila na sjednici održanoj 17. veljače 2022. godine. Navedena aktivnost nije mogla biti navedena u Planu razvoja sustava civilne zaštite Grada Zagreba za 2022. (Službeni glasnik Grada Zagreba 29/21) budući se nije znalo kada će Vlada RH usvojiti Plan pripravnosti i odgovora Republike Hrvatske na radiološki ili nuklearni izvanredni događaj.

***Stupanj provedbe aktivnosti***

| **Ciljevi** | **Opis planiranih aktivnosti u 2022. godini** | **Ostvarenje** |
| --- | --- | --- |
| Izmjena/dopuna Procjene | - imenovanje Povjerenstva za izmjenu/dopunu Procjene | Povjerenstvo je imenovano |
| - upućivanje Procjene na donošenje | IV. kvartal sukladno Planu |
| Ažuriranje Plana djelovanja civilne zaštite Grada Zagreba | - ažuriranje priloga u slučaju promjene podataka | Prilozi su ažurirani |
| Ažuriranje Vanjskog plana zaštite i spašavanja u slučaju nesreća koje uključuju opasne tvari za područja postrojenja TE-TO Zagreb operatera HEP - Proizvodnja d.o.o., Terminal Žitnjak operatera JANAF d.d. i UNP1 Zagreb operatera INA - Industrija nafte d.d. (Službeni glasnik Grada Zagreba 1/20 - u daljnjem tekstu: Vanjski plan) | - izrada/dopuna Vanjskog plana u slučaju zaprimanja zahtjeva za izradu/dopunu Vanjskog plana | Nije zaprimljen zahtjev za izradu/dopunu Vanjskog plana |

Nakon usvajanja nove Procjene rizika od velikih nesreća za područje Grada Zagreba, tijekom 2023. godine bit će potrebno pristupiti nadopuni Plana djelovanja civilne zaštite Grada Zagreba (Službeni glasnik Grada Zagreba 16/19).

**7. OSTVARENJE CILJEVA UNUTAR SUBPODRUČJA CIVILNE ZAŠTITE**

| **SUBPODRUČJA CIVILNE ZAŠTITE** | **SVEUKUPNI CILJ** | **OSTVARENO** | **NIJE OSTVARENO** |
| --- | --- | --- | --- |
| **Normiranje** | Ispunjavanje obveza i usvajanje akata sukladno zakonu i podzakonskim aktima | Praćenje promjena u zakonskoj regulativi; izrada i usvajanje svih planskih dokumenata koje je Grad Zagreb bio obvezan usvojiti temeljem odredbi zakona | Imenovanje novih povjerenika i zamjenika povjerenika civilne zaštite Grada Zagreba; donošenje odluke o određivanju udruga građana od interesa za sustav civilne zaštite Grada Zagreba |
| **Preventiva** | Prikupljanje znanstvenih informacija radi ažuriranja Procjene, provođenje svih planiranih aktivnosti radi jačanja svijesti stanovništva o svim prijetnjama i povećanju udjela dobrovoljnih pripadnika u postrojbama civilne zaštite opće namjene Grada Zagreba | Izrađen je novi prijedlog Procjene rizika od velikih nesreća za područje Grada Zagreba s obradom tri nove prijetnje; Sudjelovanje na pokrenutim znanstvenim i EU projektima te prikupljanje novih znanstvenih podataka; provođenje programa "Edukacija djece u području civilne zaštite" | Tiskanje i distribucija letka sa svrhom poticanja dobrovoljnog pristupanja postrojbama civilne zaštite opće namjene Grada Zagreba te reprintanje plakata i letaka |
| **Planiranje** | Ažuriranje planskih dokumenata | Ažuriranje priloga Plana sukladno novonastalim promjenama i prikupljenim podacima; ažuriranje lista kontakata sudionika; praćenje izrade te analiza operativnih planova pravnih osoba i operativnih planova i procjene rizika pravnih osoba koje obavljaju djelatnost korištenjem opasnih tvari | Ažuriranje Vanjskog plana budući da nije zaprimljen zahtjev za izradu/dopunu Vanjskog plana |
| **Operativno djelovanje** | Održavanje visoke razine operativnog djelovanja operativnih snaga sustava civilne zaštite Grada Zagreba | Planiranje i održavanje vježbi operativnih snaga sustava civilne zaštite Grada Zagreba; izrada elaborata vježbi; Ažuriranje baze podataka pripadnika postrojbi civilne zaštite Grada Zagreba; upoznavanje Stožera i stožera GČGZ s planskim dokumentima iz područja civilne zaštite, sredstvima rada i načinom rada tijekom velikih nesreća i katastrofa | U analiziranom razdoblju nije izvršena nabava osobne i skupne zaštitne opreme za pripadnike postrojbi civilne zaštite opće i specijalističke namjene. |
| **Financiranje** | Osiguranje dostatnih financijskih sredstava za razvoj sustava civilne zaštite Grada Zagreba | U Proračunu Grada Zagreba za 2022. bila su osigurana dostatna financijska sredstva | - |

**8. ZAKLJUČAK**

Kontinuirano se jača operativna sposobnost sustava civilne zaštite na razini Grada Zagreba. Potrebno je raditi na intenzivnijem promoviranju sustava civilne zaštite i drugim načinima te razviti strategiju podizanja svijesti stanovništva o sustavu civilne zaštite.

Mjere osposobljavanja i uvježbavanja postrojbi civilne zaštite opće i specijalističke namjene, Stožera, stožera GČGZ i ostalih operativnih snaga sustava civilne zaštite Grada Zagreba u analiziranom razdoblju provedene su u skladu s ingerencijom Grada Zagreba. Održan je sastanak s načelnicima stožera GČGZ na kojem su, uz ostalo, predstavljeni i planski dokumenti civilne zaštite. Održana je pokazno-terenska vježba „Bolnica Zagreb 2022.“

Započeti projekti sa znanstvenom zajednicom uspješno se ostvaruju, a alternativni komunikacijski sustavi redovno se testiraju te su operabilni.

U Proračunu Grada Zagreba za 2022. bila su osigurana dostatna financijska sredstva koja su omogućila daljnji razvoj sustava civilne zaštite.

Grad Zagreb je usvojio sve planske dokumente koje je bio obvezan usvojiti temeljem odredbi Zakona, izradio je prijedlog Procjene rizika od velikih nesreća za područje Grada Zagreba u kojoj su obrađene tri nove prijetnje uz dosadašnjih pet, te je pristupio izradi Plana niže razine sukladno Planu pripravnosti i odgovora Republike Hrvatske na radiološki ili nuklearni izvanredni događaj kojega je Vlada Republike Hrvatske usvojila na sjednici održanoj 17. veljače 2022. godine.

U analiziranom razdoblju održana je 31 sjednica Stožera sa svrhom provođenja mjera za suzbijanje epidemije uzrokovane virusom SARS CoV-2. Kontinuirano se pružala logistička i administrativna podrška radu Stožera, a posebno vezano za organizaciju sjednica Stožera te komunikaciju s pravnim i fizičkim osobama vezano za provedbu epidemioloških mjera.

Na osiguravanju punktova za cijepljenje sudjelovali su pripadnici postrojbi civilne zaštite opće namjene Grada Zagreba sukladno zahtjevima Stožera. Pravilnim provođenjem epidemioloških mjera sačuvano je zdravlje pripadnika postrojbi civilne zaštite i građana kojima su pružali pomoć. U analiziranom razdoblju u postrojbe civilne zaštite opće namjene pristupilo je 45 pripadnika. Osobnom zaštitnom opremom je opremljeno 47 pripadnika postrojbi civilne zaštite opće namjene Grada Zagreba.

Temeljne operativne snage sustava civilne zaštite Grada Zagreba pravodobno su i učinkovito odgovarale na sve zadaće koje su im stavljene u nadležnost sukladno njihovim djelatnostima i operativnoj spremnosti.

**9. ZAVRŠNA ODREDBA**

Analiza će biti objavljena u Službenom glasniku Grada Zagreba.

KLASA:

URBROJ:

Zagreb,

Predsjednik

Gradske skupštine

**Joško Klisović**